**Feljegyzés**

**az alapképzési és mesterképzési szakokra vonatkozó**

**hallgatói elégedettségmérés eredményeinek értékeléséről**

**és a meghozott intézkedésekről**

**2018**

2017 októberében az intézetünkhöz tartozó következő szakokról készült hallgatói elégedettségmérés:

* Anglisztika alapképzési szak,
* Magyar osztatlan tanári szak.

Az egyes szakokra vonatkozó eredményeket a szakfelelősökkel áttekintettem, s levontuk a szükséges következtetéseket. Intézkedésként arról rendelkeztem, hogy az eredmények javítása érdekében, a konkrétan meghatározható területeken a szakfelelősök tájékoztassák az oktatókat is arról, hogy mi a konkrét teendő, illetve megfogalmaztam azt a feladatot, hogy folyamatosan tartanunk kell a kapcsolatot ebben az ügyben, hogy figyelemmel kísérjük a bekövetkezett változásokat, és megtegyük a szükséges aktuális intézkedéseket.

A fenti általános jellegű feladatmeghatározáshoz, pontosításhoz konkretizálásként néhány lényeges konkrétum feltétlenül kiemelendő az elégedettségmérés eredményei, tanulságai és meghozott intézkedések köréből:

**A 2017-es hallgatói elégedettségmérés értelmezése, értékelése és a tanulságok levonása után megfogalmazott intézkedési terv**

1. **Osztatlan tanárképzés, angol nyelv és kultúra tanárszak**

**A válaszadók száma: 8 fő, azaz 38%.**

A 38%-os részvételi arány túl alacsony ahhoz, hogy reális kép rajzolódjon ki a tanszéken folyó oktató munka minőségéről. Feladat: ösztönözni kell az elégedettségmérésben részvevő hallgatók számát.

2. A **tanárszakon folyó oktatás színvonala a szaktárgyak tekintetében**:

Magas: 25%

Megfelelő: 25%

Hullámzó: 37,5%

Alacsony: 12,5%

Értékelés, feladat: Aggályos a 37,5%-os „hullámzó” jellemzés. Az alacsony 12,5% azért nem túl aggályos, mert az egy fő válaszadót jelent, s ez a 12,5 %-os negatív válasz valamennyi kérdésnél (a pedagógiai-pszichológiai tárgyaknál is) feltűnik, tehát valószínűsíthető, hogy volt egy „proteszt” válaszadó, aki minden egyes kérdésnél következetesen negatívan válaszolt.

A „hullámzó” jellemzőnek egyik magyarázata az lehet, hogy tulajdonképpen három fő oktató dolgozik a tanszéken, s e három fő tanítja a nagyon változatos tantárgyi kínálatot.

**4. A tantárgyi hálóval való elégedettség a szaktárgyak tekintetében:**

Elégedett: 37,5 %

Sok felesleges tárgyat tanítunk: 12,5 %

Hiányosságokat tapasztalok…: 37,3%

Értékelés, feladat:

A „sok felesleges tárgyat tanítunk” és a „hiányosságokat tapasztalok” tulajdonképpen ellentmondanak egymásnak. Őszintén szólva nem tudom milyen „lefedetlen” területekre gondolnak a hallgatók, ezt érdemes lenne megkérdezni tőlük, hiszen a gyakorlati tárgyaktól a modernnek számító kognitív irányzatokig, a pragmatikáig, az angol, amerikai irodalomtörténet fontos korszakait, az esszéírást, a módszertani tárgyakat, a nyelvváltozatokat, a nyelvtörténetet, az angolszász világ civilizációs-kulturális vonatkozásait tantárgycímben is nevesítve lefedjük. Tantárgyainkat és az egyes területek arányait az akkreditációs kritériumoknak megfelelően állítottuk össze. Hogyan tudná egy másodéves diák, hogy a szakmájához mit kell tanulnia? Talán nem is kellene ezt tőle megkérdezni.

Az elmélet-gyakorlat arányával a hallgatók elégedettek, ami örvendetes.

**5. Mely képességeit fejlesztették tanulmányai:**

Értékelés, feladat: a válaszok elfogadhatóak.

**6. Oktatók szakmai felkészültsége:**

Kiemelkedő: 37,5 %

Megfelelő: 37,5%

Erősen változó egyénenként: 25%

Értékelés, feladat:

Örvendetes, hogy két fő kivételével a hallgatók kiemelkedőnek és megfelelőnek tartják az oktatók szakmai felkészültségét. Aggályos a 25%-os „változó” jelző, ami viszont koherens az oktatás színvonalára adott válasszal. Magyarázata ugyanaz, mint a 2. pontnál megfogalmazott nehézség: három fő oktató dolgozik a tanszéken, s e három fő tanítja a nagyon változatos tantárgyi kínálatot.

**9. Tantárgyi követelményrendszer a szaktárgyak tekintetében**

Magasak, de teljesíthetőek: 25%

Reálisak, arányosak a közvetített tananyaggal: 62,5 %

Nem válaszolt 1 fő: 12,5%

Értékelés, feladat:

Örvendünk ennek az eredménynek, mi is így gondoljuk.

**11. Oktatók-hallgatók viszonya szaktárgyak tekintetében**

Kölcsönös tisztelet megbecsülés 5,14

Segítségnyújtás: 4,86

Értékelés, feladat:

Tulajdonképpen rendben van. A külön konzultációt soha nem tagadjuk meg, de akkor, amikor az óralátogatással is gondok vannak, akkor mit várhatunk…

**12. Infrastruktúra:**

A válaszok inkább a 3-hoz közelítenek, mint a 4-hez.

Értékelés, feladat:

Egyetértünk. Több gyors számítógépre és interaktív táblára lenne szükség.

**19. Szeretne az itt szerzett szakképzettséggel elhelyezkedni**

100%-ban pozitív válasz. Ennek nagyon örülünk.

**20. Megfogalmazott fejlesztési javaslatok**

Idegen nyelvi lektor szükséges! Értékelés, feladat: egyetértünk.

Tantárgyi háló „jobb elrendezése”. Értékelés, feladat: egyetértünk, tudjuk, mire gondol a hallgató. A másodéves nyelvhasználatot az alapvizsga elé kell helyeznünk időben. A tantárgyi háló módosítására idén nem kaptunk engedélyt.

Több laptop, vetítő, interaktív tábla: Értékelés, feladat: egyetértünk. A most folyó pályázatok lehetőséget adnak a számítógép-állomány korszerűsítésére

1. **Magyar osztatlan tanári szak**

Az osztatlan tanárképzés magyartanár szak hallgatói közepes arányban vettek részt az elégedettségmérésben, 45,94% töltötte ki a kérdőívet, így az eredmények relevánsnak tekinthetők. Ugyanakkor fontos feladat több hallgató aktivizálása ezen a téren, ez az első konkrét teendő számunkra.

Kiindulópontként feltétlenül szükséges rögzíteni, hogy az elégedettségmérés adatait két nagy csoportra elkülönítve kell kezelni: a válaszok, a hallgatói minősítések egyik része vonatkozik ugyanis csak intézetünkre, a Nyelv- és Irodalomtudományi Intézetre, a másik részért nem vállalhatunk felelősséget, illetve ez a rész nem tartozik intézkedési kompetenciámba, hiszen azok a pedagógiai-pszichológiai tárgyakra, a Tanulmányi és Felvételi Csoport és a Bessenyei György Tanárképző Központ működésére vonatkoznak. Ebből következően a második csoportba tartozó adatokról, illetve az ott szükséges intézkedésekről nem szólok.

Összességében megfelelő, sőt igen jó színvonalú munkát tükröz az elégedettségmérés a magyar szakosok vonatkozásában, ám mégis vannak olyan adatok, amelyek feltétlenül intézkedést igényelnek. 29,41% szerint sok felesleges tárgyat kell teljesíteni, illetve 11, 76 % hiányosságokat tapasztal, szerintük lényeges területeket, témákat nem érintünk. Itt ugyan nem szándékozunk változtatni a tantárgyi hálón, de a tematikát, a tananyagot lehet úgy alakítani, hogy a hallgatók ne érezzék feleslegesnek az adott tárgyakat, illetve be lehet vonni újabb területeket, témákat.

Összegezve: az elégedettségmérés fontos és munkánkat segítő tájékoztatást adott. A fent megfogalmazott konkrét feladatok reményeink szerint jó eredményeket fognak hozni, ehhez azonban szükséges a folyamatos ellenőrzés és kapcsolattartás minden érintett részéről.

Nyíregyháza, 2018. április 16.

Dr. habil. Minya Károly

intézetigazgató főiskolai tanár